Kegyelem nektek és békesség Istentől a mi Atyánktól és az Úr Jézus Krisztustól!

Lk 3, 7-14  
*A sokaságnak tehát, amely kiment hozzá, hogy megkeresztelkedjék, ezt mondta: Ti viperafajzatok! Ki figyelmeztetett titeket, hogy meneküljetek az eljövendő harag elől? 8Teremjetek hát megtéréshez méltó gyümölcsöket, és ne kezdjétek azt mondogatni magatokban: A mi atyánk Ábrahám! Mert mondom nektek, hogy Isten ezekből a kövekből is tud fiakat támasztani Ábrahámnak. 9A fejsze pedig már a fák gyökerén van: ezért minden fa, amely nem terem jó gyümölcsöt, kivágatik és tűzre vettetik.  
10A sokaság pedig megkérdezte tőle: Akkor hát mit tegyünk? 11János így válaszolt nekik: Akinek két ruhája van, adjon annak, akinek nincs, és akinek van ennivalója, hasonlóan cselekedjék! 12Vámszedők is mentek hozzá, hogy keresztelje meg őket. Ezek szintén megkérdezték tőle: Mester, mit tegyünk? 13Nekik ezt mondta: Semmivel se hajtsatok be többet a megszabottnál! 14Megkérdezték tőle a katonák is: Mi pedig mit tegyünk? Nekik ezt felelte: Senkit ne bántalmazzatok, senkit meg ne zsaroljatok, hanem elégedjetek meg a zsoldotokkal!*

Krisztus szövetségének Népe!

Nem semmi prédikáció! Hiszen ez az! Közhírré tétel, azaz a köz, mindenki számára szól fontos hír, üzenet. János nem a saját gondolatait, sérelmeit hangoztatja! Nem valamiféle politikai, emberi programot hírdet meg, hogy hogyan is lesz jobb hely Izrael, vagy az egész világ. János az ige alapján szól, igen indulattal, de nem rosszindulattal, hanem féltő szeretettel, ahogyan azt ő, személy szerint is megtapasztalta az Úrtól. Megtérésre hív és a megtéréshez hű életre.  
Érdekes lenne feltenni magunknak a kérdést: „vajon nekem mit mondana János, személyesen”? Mint, ahogy teszi alapigénkben a sokasággal, a vámszedőkkel és a zsoldos katonákkal. Vajon oda mernél egyáltalán állni, hogy ott, mindenki előtt, leplezetlenül, kendőzetlenül, rámutasson a képmutatásodra? Hogy milyen természetesen építed be a bűnt az életedbe, miközben azt mondod, hogy hívő vagy, hogy megtértél, hogy nem csak emberi elvárás miatt, vagy hagyományból ülsz ma itt! Neked van bátorságod valóban meglátni és összeroppanni, térdre zuhanni a szeretetlenséged súlya alatt?   
Vagy te is inkább csak olyan tapsikoló tömeg-keresztényként állnál meg ott a sokaság hátsó soraiban Jánost hallgatni? „Kegyelem, áldás, dicsőítés, örök élet öröme” – ezek jöhetnek, ezek elférnek az életedben? De a bűnbánat, a mélység, a te valós életedre és szeretetlenségedre rámutató igék, azokat köszönöd szépen, de nem kéred, nem igényled a személyes hitedbe…  
Persze az igehirdető prédikáljon csak a bűnök súlyáról, alázatról, megbocsátásról és a Krisztushoz hű életről – tegy csak, neki ez a dolga; tegye, ha neki ez jól esik – vasárnap 1 óra időtartamba még belefér neked is? De ez bőven elég, sőt sok is? Utána már fogadja el mindenki, hogy hazudsz, kötözködsz, keresztbe teszel másoknak, ha az igazságérzeted úgy diktálja, sőt még legyenek is hálásak, mert ennél sokkal alávalóbb dolgokat is tehetnél?  
Luther mondta, hogy a bűneinknek úgy kellene felforgatniuk a lelki gyomrunkat, mint ahogy a romlott hús a testi gyomorral teszi. Igen, valóban így kéne, hogy legyen, de úgy tűnik, hogy nekünk már nagyon sok minden emészthetővé, elfogadhatóvá vált.  
„Viperafajzatok” – így rivall rá János azokra, akik biztos, ami biztos alapon, vagy csak kétségbe esve, bármibe is belekapaszkodva vallják hívőnek magukat épp előtte.  
Szokták mondani, hogy zuhanó repülőn nincsen ateista. De a kétségbeesés, a „ha ló nincs, jó a szamár is” elv a bajban, az nem hit. Lehet a hitnek „előszobája”, de önmagában ez még nagyon távol van az élő hittől. Kényelmeskedés, biztonsági játék az, amit János is felfedez a tömeg vallásosságán. Eljönnek, meghallgatják, és ha azt mondja, hogy jó valamire ez a keresztelkedés dolog, hát jó, akkor meg is teszik, hiszen mi bajuk lehet egy kis víztől… De ez nem hit, ez nem a Szabadító Istenbe vetett bizalom, ez nem megtérés!  
Ez csak kétszínű hazugság, ez – ahogy János is kimondja a viperafajzatok kifejezéssel – a sátántól való vakítás, ön és népbutítás, semmi más!  
Azt mondtam, hogy féltő szeretet van ebben a prédikációban, eddig azonban leginkább csak a feddő, intő szavakat lehetett kihallani. János ennél valóban tovább megy és azt is elmondja, hogy minek kellene történnie, reménység szerint mi fog történni a hallgatóság életében is, a megtéréssel: „*Teremjetek hát megtéréshez méltó gyümölcsöket”*. Tehát valódi megtérés és jó gyümölcsök termése kell, hogy jellemezzen, hogy az igazi hűség számodra is igazi öröm lehessen. A megtérés lényegéről beszéltünk eddig. Arról, hogy ez azt kell, hogy jelentse, hogy hajlandó vagyok meglátni az elveszettségemet, megvallani ennek okát - azaz őszintén beismerni a bűneimet – és Jézus Krisztusért az Istenhez kiáltani szabadításért. De a megtérés nem lehet egy sajátnak vallott érdemed, amit utána kihelyezhetsz a vitrinbe a kristálypoharak és egyéb csecse-becsék közé, mint egy szép emléktárgyat!  
Ennek az élő kapcsolatnak, élő hitnek, gyümölcsöt termő életnek, az érted adott szövetségnek, a keresztségednek súllyal kell jelen lennie az életedben minden napodon. A keresztség egy indulás, amelyben Isten az Ő gyermekének nevez, szövetségébe tartozónak fogad el, de ez nem azt kellene, hogy jelentse, hogy le van a gond, hanem, hogy onnantól növekedés kezdődik az életedben, gyümölcstermés. És mik ezek a jó gyümölcsök?  
Így olvassuk a galatákhoz írott levélben: „szeretet, öröm, békesség, türelem, szívesség, jóság, hűség, szelídség, önmegtartóztatás”. Ezeknek pedig nem csak néha-néha kell túlsúlyba kerülni, meg-megjelenni, hogy ideig-óráig ékesítsék az életedet, hanem minden tetted és gondolatod által.   
Ezek a jó gyümölcsök pedig nem lesznek csak úgy ott és ha nincs meg a folyamatos, éltető kapcsolat, akkor nem is maradnak meg! Ahogy a növényen se a kertben! Ha pedig egy növényen elkezdenek fonnyadni a fejlődő gyümölcsök, hajtások, akkor lehet, hogy csak 1-2vel kezdődik, de a többi sincs már ott biztonságban. Látjuk, ma igen jól, hogy milyen is a kertben, földeken a szárazság hatása. Ugyanígy, ha valójában szomjazik a hited, ha nem jut hozzá a tiszta, élő vízhez, az igéhez, akkor elszáradsz te is. Összeaszott, halott termések lesznek az életedben, nem a jó gyümölcsök.  
Kicsiben kezdődik, 1-2 szeretetlen szóval, szándékos odakönyököléssel a másik bordái közé, akár tettekkel, akár szavakkal, aztán csak terjed és végül az egész hited halott lesz, és akkor jön az a kérdés, hogy miért is ne sújtson le az a bizonyos János által is emlegetett fejsze? De ma még mindig a hívás szólhat feléd: az igén, a prédikáción keresztül a te mennyei Atyád érted szóló üzenete!  
De mi lesz, ha még ma is csak vállat vonsz, csak a másikra mutogatsz? Éppen úgy téve, ahogyan a János előtt álló tömegből is sokan. Ahogy akkor a zsidó sokaságban az fogalmazódott meg, hogy az Ábrahámmal kötött szövetség miatt ők bizony örökösök és ez így bőven elég is. Ma te is csak könnyelműen, gépiesen fordulsz Krisztus felé és azt szajkózgatod magadnak, hogy majd Ő úgy is megment, hiszen neked ingyen és természetes módon jár a kegyelem? Mint valami megszokott, elvárt juttatás? Ha ez elég, ha legbelül neked is csak ennyit jelent hinni, akkor valójában te is csak kemény szívű tapsikoló, tömeg-keresztény maradsz.   
„*Mert mondom nektek, hogy Isten ezekből a kövekből is tud fiakat támasztani Ábrahámnak.”*János prédikációja, tanítása meglehetősen kijózanító lehetett a tömegnek. Több pontján talán kifejezetten megrémítette őket. De mindeközben nem küldte el őket! Nem azt mondta, hogy Isten „Nem!”-et mond az ilyen kőszívűekre, a bűnös emberre! János, ahogy a mi Atyánk is, hívogatott. Igen, a kemény szavakkal is hívott! Nem tapsikolni, hanem megtérni, nem a tömeget követni, hanem gyümölcsöt teremni. És ebben a mély helyzetben a hogyan továbbra is válaszolt. Örömüzenetet hozott és ahogy az elején mondtam a prédikáció szó eredeti értelmével összekapcsolva, közhírré is tette. Már „csak” komolyan kellett venni! Isten kegyelme által van út kifelé a mélységből, van a megtérésre lehetőséged, van út a halottból élővé vállni! Mert Ő képes az élettelenből is élőt kelteni, formálni. A kőből fiakat – ahogy János is hírdeti. Az Ő kőszívű népéből, élő hitű, jó gyümölcsöt termő gyülekezetet. A te mennyei Atyád elevenné tudja tenni a te kőszívedet is. Hiszen Ő szövetséget kötött már veled, érted is, hogy az örök életre lehessen utad. Mással, más módon pedig ez biztosan nem történhet meg. A hűségét Krisztusban pedig kijelentette már neked, személyesen a megkeresztelésedkor is. Legyen neked is biztos ponttá a megkeresztelésed, az Isten hűsége, és kapaszkodj ebbe, mikor úgy érzed, hogy kezd eluralkodni rajtad a kísértés, az, hogy szeretetlen légy, az hogy nem vágyódsz az élő vízre. Luther Márton ezt a mondatot véste fel magának: „Meg vagyok keresztelve!”. Te ne egy táblába, vagy asztalba vésd bele, hanem a szívedbe Istennek ezt a hűségét. Legyen házifeladattá, hogy megnézed a keresztelési igédet, átgondolod és komolyan imádságodba foglalod, hogy lásd, hogy megértsd, hogy az Úr hűséges volt mindvégig érted, hogy élő hited, gyümölcsöt termő életed lehessen! Ámen